b'\n_START_ARTICLE_\nD. S. Mirsky\n_START_SECTION_\nPrimii ani\n_START_PARAGRAPH_\nN\xc4\x83scut ca prin\xc8\x9bul Dimitri Petrovici Sviatopolk-Mirski, descendent din familia Sviatopolk-Mirski, fiu al cneazului Piotr Dmitrievici Sviatopolk-Mirski, ministru de interne al Imperiului Rus, el a renun\xc8\x9bat la titlul princiar de la o v\xc3\xa2rst\xc4\x83 fraged\xc4\x83. \xc3\x8en timpul anilor de \xc8\x99coal\xc4\x83, a devenit interesat de lirica simbolist\xc4\x83 rus\xc4\x83 \xc8\x99i a \xc3\xaenceput s\xc4\x83 scrie poezii el-\xc3\xaensu\xc8\x99i.\n_START_SECTION_\nPrimul R\xc4\x83zboi Mondial\n_START_PARAGRAPH_\nMirski a fost \xc3\xaencorporat \xc3\xaen Armata Rus\xc4\x83 \xc3\xaen timpul Primului R\xc4\x83zboi Mondial \xc8\x99i s-a al\xc4\x83turat Mi\xc8\x99c\xc4\x83rii Albe ca membru al statului major al generalului Denikin.\n_START_SECTION_\nLondra\n_START_PARAGRAPH_\nMirski a emigrat \xc3\xaen Marea Britanie \xc3\xaen anul 1921. A predat literatura rus\xc4\x83 la Universitatea din Londra \xc8\x99i a publicat un studiu de referin\xc8\x9b\xc4\x83 intitulat O istorie a literaturii ruse: de la \xc3\xaenceputuri p\xc3\xa2n\xc4\x83 la 1900. Vladimir Nabokov l-a recomandat studen\xc8\x9bilor s\xc4\x83i drept \xe2\x80\x9ecea mai bun\xc4\x83 istorie a literaturii ruse \xc3\xaen orice limb\xc4\x83, inclusiv \xc3\xaen limba rus\xc4\x83\xe2\x80\x9d. Aceast\xc4\x83 lucrare a fost urmat\xc4\x83 de Literatura rus\xc4\x83 contemporan\xc4\x83, 1881-1925._NEWLINE_Mirski a fost un membru fondator al Mi\xc8\x99c\xc4\x83rii Eurasia \xc8\x99i redactor-\xc8\x99ef al publica\xc8\x9biei periodice Eurasia, opiniile sale ideologice evolu\xc3\xa2nd treptat spre marxism. Lui i se atribuie, de asemenea, termenul de na\xc8\x9bional-bol\xc8\x99evism. \xc3\x8en 1931, el a aderat la Partidul Comunist din Marea Britanie \xc8\x99i l-a \xc3\xaentrebat pe Maxim Gorki dac\xc4\x83 i-ar putea ob\xc8\x9bine iertarea din partea autorit\xc4\x83\xc8\x9bilor sovietice. Permisiunea de a reveni \xc3\xaen URSS i-a fost acordat\xc4\x83 \xc3\xaen 1932. Dup\xc4\x83 ce l-a v\xc4\x83zut \xc3\xaen Rusia, Virginia Woolf a scris \xc3\xaen jurnalul ei c\xc4\x83 "\xc3\xaen cur\xc3\xa2nd \xc3\xaei va trece un glon\xc8\x9b prin cap".\n_START_SECTION_\n\xc3\x8entoarcerea \xc3\xaen Rusia\n_START_PARAGRAPH_\nMirski a revenit \xc3\xaen Rusia \xc3\xaen septembrie 1932. Cinci ani mai t\xc3\xa2rziu, \xc3\xaen timpul Marii Epur\xc4\x83ri, el a fost arestat de c\xc4\x83tre NKVD. Arestarea sa ar fi fost cauzat\xc4\x83 de o \xc3\xaent\xc3\xa2lnire \xc3\xaent\xc3\xa2mpl\xc4\x83toare cu prietenul s\xc4\x83u, istoricul britanic E. H. Carr, care a vizitat Uniunea Sovietic\xc4\x83 \xc3\xaen anul 1937. Carr l-a \xc3\xaent\xc3\xa2lnit pe prin\xc8\x9bul Mirski pe str\xc4\x83zile din Leningrad (actualul Sankt Petersburg, Rusia) \xc8\x99i \xc3\xaen ciuda faptului c\xc4\x83 prin\xc8\x9bul Mirski s-a pref\xc4\x83cut ini\xc8\x9bial c\xc4\x83 nu-l cunoa\xc8\x99te, Carr l-a convins pe vechiul s\xc4\x83u prieten s\xc4\x83 ia masa cu el. Erau anii Marii Terori, \xc3\xaen care orice cet\xc4\x83\xc8\x9bean sovietic care avea un contact neautorizat cu un str\xc4\x83in era susceptibil de a fi privit ca spion, iar astfel NKVD-ul l-a arestat pe Mirski ca spion britanic. El a murit \xc3\xaentr-unul dintre lag\xc4\x83rele de munc\xc4\x83 ale Gulag-ului din apropiere de Magadan, \xc3\xaen iunie 1939, \xc8\x99i a fost \xc3\xaengropat pe data de 7 a aceleia\xc8\x99i luni. De\xc8\x99i capodopera sa a fost publicat\xc4\x83 \xc3\xaen cele din urm\xc4\x83 \xc3\xaen Rusia, reputa\xc8\x9bia lui Mirski \xc3\xaen \xc8\x9bara sa natal\xc4\x83 nu este una precis stabilit\xc4\x83._NEWLINE_Korney Chukovsky a realizat un portret plin de via\xc8\x9b\xc4\x83 al lui Mirski \xc3\xaentr-o \xc3\xaensemnare din 27 ianuarie 1935 din jurnalul s\xc4\x83u:_NEWLINE_L-am pl\xc4\x83cut enorm: vasta erudi\xc8\x9bie, sinceritatea, talentul literar, barba ridicol\xc4\x83 \xc8\x99i chelia ridicol\xc4\x83, costumul care, de\xc8\x99i f\xc4\x83cut \xc3\xaen Anglia, \xc3\xaei at\xc3\xa2rna pe el, ponosit \xc8\x99i ros, modul \xc3\xaen care scotea sunetul simpatic ee-ee-ee (ca \xc8\x9bip\xc4\x83tul gutural al unui purcel) dup\xc4\x83 fiecare propozi\xc8\x9bie pe care o rosteai \xe2\x80\x94 era at\xc3\xa2t de amuzant \xc8\x99i duios. De\xc8\x99i a avut foarte pu\xc8\x9bini bani \xe2\x80\x94 era un democrat veritabil \xe2\x80\x94 a mo\xc8\x99tenit caracterul gurmand al str\xc4\x83mo\xc8\x99ilor s\xc4\x83i bine-hr\xc4\x83ni\xc8\x9bi. Stomacul s\xc4\x83u va fi ruina sa. \xc3\x8en fiecare zi roste\xc8\x99te portarului o scuz\xc4\x83 jalnic\xc4\x83 pentru lipsa p\xc4\x83l\xc4\x83riei \xc8\x99i a paltonului \xc8\x99i intr\xc4\x83 \xc3\xaen restaurantul luxos [de la Hotel National din Moscova], cheltuind nu mai pu\xc8\x9bin de patruzeci de ruble pe o mas\xc4\x83 (din moment ce bea la fel de mult pe c\xc3\xa2t m\xc4\x83n\xc3\xa2nc\xc4\x83), plus patru pentru bac\xc8\x99i\xc8\x99ul chelnerului \xc8\x99i una pentru bac\xc8\x99i\xc8\x99ul portarului.'